Document ID: 32004R0621

Κανονισμός (ΕΚ) αριθ. 621/2004 της Επιτροπής
της 1ης Απριλίου 2004
σχετικά με τους κανόνες εφαρμογής του κανονισμού (ΕΚ) αριθ. 1164/94 του Συμβουλίου όσον αφορά τα μέτρα πληροφόρησης και δημοσιότητας σχετικά με τις δραστηριότητες του Ταμείου Συνοχής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1164/94 του Συμβουλίου, της 16ης Μαου 1994, για την ίδρυση του Ταμείου Συνοχής(1), και ιδίως το άρθρο 14 παράγραφος 3,
Εκτιμώντας τα ακόλουθα:
(1) Η εφαρμογή της απόφασης 96/455/ΕΚ της Επιτροπής, της 25ης Ιουνίου 1996, σχετικά με τα μέτρα πληροφόρησης και δημοσιότητας που θα πρέπει να εφαρμόζουν τα κράτη μέλη και η Επιτροπή σχετικά με τις δραστηριότητες του Ταμείου Συνοχής δυνάμει του κανονισμού (ΕΚ) αριθ. 1164/94 του Συμβουλίου(2) χρειάζεται απλοποίηση γιατί ορισμένα μέτρα δεν μπόρεσαν να εφαρμοστούν λόγω της πολυπλοκότητάς τους.
(2) Επιβάλλεται να διευκολυνθεί η εφαρμογή των μέτρων πληροφόρησης και δημοσιότητας και να βελτιωθεί η αποτελεσματικότητά τους, προκειμένου να γίνουν πιο γνωστά στο κοινό τα έργα και ο ρόλος που παίζει η Ευρωπαϊκή Ένωση μέσω της πολιτικής της υπέρ της συνοχής.
(3) Θα πρέπει να εναρμονιστούν τα μέτρα πληροφόρησης που αφορούν το Ταμείο Συνοχής με αυτά που αφορούν τα Διαρθρωτικά Ταμεία, τα οποία ορίζονται από τον κανονισμό (ΕΚ) αριθ. 1159/2000 της Επιτροπής, της 30ής Μαΐου 2000, που αφορά τις δράσεις πληροφόρησης και δημοσιότητας που θα πρέπει να υλοποιήσουν τα κράτη μέλη σχετικά με τις παρεμβάσεις των Διαρθρωτικών Ταμείων(3).
(4) Θα πρέπει να γίνουν σαφή τα μηνύματα τα οποία θα δημοσιοποιηθούν και να καθορισθούν τα μέσα που είναι τα πλέον κατάλληλα για την επίτευξη του επιδιωκόμενου στόχου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΚΕΦΑΛΑΙΟ I ΑΡΧΕΣ ΚΑΙ ΠΕΡΙΕΧΟΜΕΝΟ ΤΩΝ ΔΡΑΣΕΩΝ
Άρθρο 1
Τα μέτρα πληροφόρησης και δημοσιότητας σχετικά με τις δράσεις που αναλαμβάνει το Ταμείο Συνοχής αυξάνουν το κύρος των έργων που συγχρηματοδοτεί το εν λόγω Ταμείο και αναδεικνύουν το ρόλο που παίζει η Κοινότητα μέσω αυτού του Ταμείου.
Τα μέτρα αυτά απευθύνονται στην κοινή γνώμη των κρατών μελών τα οποία επωφελούνται και προσπαθούν να δημιουργήσουν μία ομοιογενή εικόνα του ρόλου της Κοινότητας.
Ενδέχεται να περιλαμβάνουν εν ανάγκη και δράσεις που αφορούν τα προγράμματα και τα έργα που συγχρηματοδοτούνται από τα Διαρθρωτικά Ταμεία βάσει του κανονισμού (ΕΚ) αριθ. 1159/2000 της Επιτροπής.
Άρθρο 2
Τα κράτη μέλη φροντίζουν ώστε οι αρχές που είναι αρμόδιες για την υλοποίηση των έργων του Ταμείου Συνοχής (στο εξής "αρμόδιες αρχές") να λαμβάνουν όλα τα διοικητικά μέτρα που διασφαλίζουν την πληροφόρηση και τη δημοσιότητα σχετικά με αυτά τα έργα σύμφωνα με τον παρόντα κανονισμό.
Οι αρμόδιες αρχές λαμβάνουν ένα σύνολο ομοιογενών μέτρων για όλη τη διάρκεια των έργων από τη στιγμή που αποφασίζεται η συγχρηματοδότησή τους εκ μέρους του Ταμείου Συνοχής.
Άρθρο 3
Οι αρμόδιες αρχές ενημερώνουν την Επιτροπή και την εκπροσώπησή της στο κράτος μέλος σχετικά με τα μέτρα που προβλέπει το άρθρο 2 δεύτερο εδάφιο. Ενδέχεται εν ανάγκη να ζητήσουν από αυτές την χορήγηση τεχνικής βοήθειας για την υλοποίησή τους.
Άρθρο 4
Οι δράσεις και τα μέσα πληροφόρησης και δημοσιότητας περιλαμβάνουν εκτός από την περιγραφή του έργου τα ακόλουθα στοιχεία:
α) μία επεξήγηση, υπό τη μορφή της ακόλουθης ένδειξης ή οποιασδήποτε άλλης ισοδύναμης έκφρασης, του ρόλου που παίζει η Κοινότητα μέσω του Ταμείου Συνοχής:
"Το έργο αυτό συμβάλλει στη μείωση των οικονομικών και κοινωνικών ανισοτήτων ανάμεσα στους πολίτες της Ευρωπαϊκής Ένωσης"·
β) η ευρωπαϊκή σημαία, σύμφωνα με τα γραφικά πρότυπα που περιλαμβάνονται στο παράρτημα, συνοδευόμενη από την ακόλουθη ένδειξη ή από οποιαδήποτε άλλη ισοδύναμη έκφραση:
"Το έργο αυτό συγχρηματοδοτείται από την Ευρωπαϊκή Ένωση".
Άρθρο 5
Οι αρμόδιες αρχές κοινοποιούν στην Επιτροπή όλες τις απαραίτητες πληροφορίες για την κατάρτιση της ετήσιας έκθεσης που προβλέπεται στο άρθρο 14 παράγραφος 1 του κανονισμού (ΕΚ) αριθ. 1164/94.
ΚΕΦΑΛΑΙΟ II MΕΤΡΑ ΠΛΗΡΟΦΟΡΗΣΗΣ ΚΑΙ ΔΗΜΟΣΙΟΤΗΤΑΣ
ΤΜΗΜΑ 1 Υποχρεωτικά μέτρα
Άρθρο 6
Κατά την εκτέλεση των έργων λαμβάνονται τα μέτρα τα οποία προβλέπονται από τα άρθρα 7 και 8.
Άρθρο 7
1. Ως συνέπεια της απόφασης της Επιτροπής που αφορά τη συγχρηματοδότηση του έργου και με στόχο την ευαισθητοποίηση των μαζικών μέσων ενημέρωσης, το ξεκίνημά του καθώς και οι βασικές φάσεις της εκτέλεσής του και της ολοκλήρωσής του γνωστοποιούνται στα μαζικά μέσα ενημέρωσης (τύπος, ραδιόφωνο, τηλεόραση) κατά τον πλέον κατάλληλο τρόπο, δηλαδή μέσω συναντήσεων με τον τύπο αλλά και μέσω ανακοινωθέντων προς τον τύπο καθώς και με οποιοδήποτε άλλο χρήσιμο μέσο.
Όταν το συνολικό κόστος του έργου είναι χαμηλότερο των 50 εκατομμυρίων ευρώ, δεν είναι υποχρεωτικές οι συναντήσεις με τον τύπο που προβλέπονται στην πρώτη παράγραφο.
Η αρμόδια αρχή αποφασίζει εν ανάγκη την οργάνωση τέτοιων συναντήσεων ανάλογα με τη σημασία και τον αντίκτυπο του έργου.
2. Στοιχεία σχετικά με το έργο τίθενται στη διάθεση των μαζικών μέσων ενημέρωσης καθώς και οποιουδήποτε άλλου ενδιαφερόμενου.
Άρθρο 8
1. Οι πινακίδες τοποθετούνται στους χώρους εκτέλεσης των έργων κατά τη διάρκεια των εργασιών.
Το αργότερο έξι μήνες μετά το τέλος των εργασιών οι αναμνηστικές πλάκες αντικαθιστούν αυτές τις πινακίδες σε περίπτωση υποδομών που είναι προσβάσιμες για το ευρύ κοινό.
2. Όταν ένα έργο χρηματοδοτείται από το Ταμείο Συνοχής τοποθετείται μία πινακίδα ή μία πλάκα η οποία περιλαμβάνει εκτός από την περιγραφή του έργου τα στοιχεία που αναφέρονται στο άρθρο 4.
Τα στοιχεία αυτά καλύπτουν τουλάχιστον το 25 % της πινακίδας.
ΤΜΗΜΑ 2 Άλλα μέτρα
Άρθρο 9
Εκτός των μέτρων που προβλέπονται από τα άρθρα 7 και 8, οι αρμόδιες αρχές και οι φορείς των έργων μπορούν να πραγματοποιήσουν οποιαδήποτε άλλη δράση προκειμένου να επιτευχθεί ο στόχος που αφορά το κύρος περί του οποίου γίνεται λόγος στο άρθρο 1, όπως π.χ.:
α) να τοποθετήσουν αφίσες σε ευδιάκριτα σημεία·
β) να κάνουν διάφορες εκδόσεις (φυλλάδια, πολύπτυχα, ενημερωτικές επιστολές, κ.λπ.) καθώς και βιντεοκλίπ·
γ) να δημιουργήσουν σελίδες στο Διαδίκτυο.
ΚΕΦΑΛΑΙΟ III Ο ΡΟΛΟΣ ΤΩΝ ΕΠΙΤΡΟΠΩΝ ΠΑΡΑΚΟΛΟΥΘΗΣΗΣ
Άρθρο 10
Κατά τη διάρκεια των συνεδριάσεων της αρμόδιας επιτροπής παρακολούθησης ο πρόεδρος ενημερώνει τα μέλη σχετικά με την πρόοδο των μέτρων δημοσιότητας και τους παρουσιάζει δείγματα των παραχθέντων προϊόντων ή αποδείξεις των δράσεων ή των παραχθέντων μέσων δημοσιότητας, όπως φωτογραφίες σχετικά με τις πινακίδες ή με τα διάφορα γεγονότα.
Άρθρο 11
Σύμφωνα με τις διατάξεις του άρθρου 7 ο πρόεδρος της επιτροπής παρακολούθησης, υποβοηθούμενος από την Επιτροπή, ενημερώνει τα μαζικά μέσα ενημέρωσης σχετικά με τις εργασίες της επιτροπής καθώς και σχετικά με την πρόοδο των έργων για τα οποία είναι υπεύθυνη η επιτροπή.
ΚΕΦΑΛΑΙΟ IV ΤΕΛΙΚΕΣ ΔΙΑΤΑΞΕΙΣ
Άρθρο 12
Καταργείται η απόφαση 96/455/ΕΚ.
Οι αναφορές που γίνονται στην καταργηθείσα απόφαση θεωρούνται ότι γίνονται στον παρόντα κανονισμό.
Άρθρο 13
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1 Απριλίου 2004.

Labels: 15